Harry哥哥好鄰居

《Harry哥哥好鄰居》，係香港電台電視部半外判嘅兒童節目系列。由Harry哥哥主持，喺港台電視31、31A頻道播出。

簡介 
2014年，無綫電視解散咗兒童組。亞洲電視冇咗免費電視牌照，香港電台接手咗亞視嘅電視頻道，設立港台電視31頻道。港台事隔30年之後重新製作兒童節目，《Harry哥哥好鄰居》成為港台電視31第一個兒童節目。第二季開始之前，節目組喺節目嘅facebook專頁上載申請表招募現場觀眾，三日之內就有過千個申請。2017年搬到舞台，喺暑期大型音樂節「國際綜藝合家歡」舞台節目演出魔法音樂劇《鄰居，你好嗎？》，結合魔術、布公仔、歌舞同歡樂，後嚟因為爆滿，加場演出。

《Harry哥哥好鄰居》以1976年聯合國發表嘅「生命價值教育計劃」為藍本，共13種生命價值，每星期一個主題，有和平、尊重、愛、快樂、謙遜、合作、寬容、責任、團結、慶祝、誠實、率真、自由。節目元素有布偶、魔法、兒歌，第二季加入外景同現場觀眾。喺節目裏面，小朋友嘗試、跌倒、做唔同嘅事，每集都有新嘅感覺。角度唔係放喺點做，而係睇小朋友嘅反應。Harry哥哥話真實嘅嘢總係好有感染力。命名為《Harry哥哥好鄰居》，係想重建人與人嘅關係，一齊玩。Harry哥哥主張唔係教育人，而係影響人。

節目嘅背景設定喺變幻園，除咗Harry哥哥、搏試，重有布偶馬騮「芝麻」、雞「近近視」、怪獸「𠵱哦」。第三輯重加入愛美麗姐姐主持。

節目一覽

Harry哥哥好鄰居
Harry哥哥好鄰居 夏日樹屋之旅
Harry哥哥好鄰居II
Harry哥哥放暑假
Harry哥哥好鄰居III
Harry哥哥尋找快樂之旅 2019
Harry哥哥好鄰居IV
抗疫好鄰居

香港電台電視節目
香港細路電視節目